P. Abrhan, poslanec: (2006-12-05):
Chcel by som sa vo svojom vystúpení venovať hlavne zmene financovania neštátnych umeleckých škôl a školských zariadení. Keď sme tento inštitút ako neštátne školstvo zaraďovali pred rokmi do siete, boli sme presvedčení, že vytváraním konkurencie budeme vyvíjať zároveň i tlak na sústavné skvalitňovanie našich škôl. Očakávania sa naplnili, nárast konkurencie, a tým pádom tlak na kvalitu pociťuje podľa analýz 45 % riaditeľov škôl. Zvláštnou a osobitou sa stala problematika umeleckých neštátnych škôl a školských zariadení, ktorých financovanie je doposiaľ zabezpečované z kapitoly Ministerstva školstva Slovenskej republiky, čo má byť podľa vedenia rezortu predmetom zmeny od januára aj pre nedostatok finančných prostriedkov. Treba priznať, že niektoré obce sa začali správať ako špekulanti. Svoje obecné umelecké školy či materské škôlky zrušili, zároveň s tým však v obci zrazu vznikli neštátne umelecké školy alebo materské škôlky. Takto narastali náklady na financovanie s niečo vyše 300 mil. Sk pri presune kompetencií na súčasných 565 mil. Sk. Predloženou novelou zákona sa však tento problém nevyrieši. Akurát sa ministerstvo zbaví zodpovednosti a samospráva s najväčšou pravdepodobnosťou konkurencie. Za obzvlášť veľký hazard s ďalšou existenciou súkromných a cirkevných škôl považujem skutočnosť, že zámer presunúť zodpovednosť za financovanie neštátnych umeleckých škôl a školských zariadení ide bez súbežného presunu financií z kapitoly Ministerstva školstva Slovenskej republiky na obce a vyššie územné celky. Podľa pôvodného zámeru Ministerstva školstva Slovenskej republiky mali byť prostriedky presunuté z kapitoly ministerstva školstva od januára budúceho roku do rozpočtov obcí. Tento návrh zákona by teda mal korešpondovať s návrhom štátneho rozpočtu, v ktorom by mala byť transparentne premietnutá časť dotácie na neštátne subjekty v celkovej sume už spomínaných 565 mil. Sk v súlade so zákonom č. 583/2004 Z. z. o rozpočtových pravidlách územnej samosprávy. Pri rokovaní o štátnom rozpočte vo výbore sme však zistili, že tomu tak nie je. Takáto účelová zmena bez prerokovania nielen oznámenia so Združením miest a obcí Slovenska je v rozpore s princípmi decentralizácie verejnej správy. Pri rokovaní vo výbore pre verejnú správu a regionálny rozvoj pán štátny tajomník Ministerstva financií Slovenskej republiky pán Palko priznal, že len informoval pána Turčányho, podpredsedu Združenia miest a obcí Slovenska. Ministerstvo financií však pripomienky nielenže nezohľadnilo v návrhu štátneho rozpočtu, ale o nich ani nerokovalo so zástupcami miest a obcí. Predstavitelia vyšších územných celkov sú doslova rozhorčení a museli sa obrátiť na premiéra, pretože Ministerstvo financií Slovenskej republiky ich pri komunikácii prakticky ignoruje. Navyše chcem cteným poslancom pri ich rozhodovaní pripomenúť aj uznesenie vlády Slovenskej republiky č. 856 z 11. októbra 2006, teda súčasnej novej vlády, ktorá v bode E 1 rozhodla, že objem finančných prostriedkov určených v kapitole ministerstva školstva na financovanie neštátnych umeleckých škôl a školských zariadení bude zohľadnený vo finančnom vzťahu k obciam až od 1. januára 2008. Z uvedeného jasne vyplýva, že jediným správnym riešením v roku 2007 je zachovať financovanie neštátnych subjektov v kompetencii Ministerstva školstva Slovenskej republiky už aj preto, že sa to napokon týka len približne 70 miest a obcí. Po uvedených výhradách k novele, teda znižovanie konkurencieschopnosti a následne jej kvality našich škôl, presun kompetencií bez presunu akýchkoľvek finančných prostriedkov sú treťou mojou vážnou pripomienkou sporné prechodné ustanovenia k úpravám účinným od 1. januára 2007 uvedených v § 39a. V ňom predkladateľ ukladá samosprávam povinnosť poskytovať stanovené percentá finančných prostriedkov iným zriaďovateľom. Dámy a páni, je to veľmi vážny precedens do budúcnosti. Ak by totiž obdobne postupovali aj iné rezorty, ľahko by sa mohlo stať, že samospráva by nemohla podľa vlastných rozhodnutí rozhodovať. Z tohto pohľadu je to zásah do právomocí obcí hospodáriť pri výkone originálnych kompetencií s vlastnými finančnými zdrojmi. Z uvedených troch dôvodov nemôžem predmetný návrh zákona podporiť. Považujem ho za nepripravený, nedomyslený a nedopracovaný. Navrhujem pánovi ministrovi, aby ho stiahol z rokovania, znovu zasadol za rokovací stôl so zástupcami samospráv, ale aj s predstaviteľmi neštátnych škôl a školských zariadení a pripravil a následne predložil novelu, ktorá bude k spokojnosti. K spokojnosti nielen jeho ako ministra, ale aj samospráv a, samozrejme, hlavne rodičov a detí, ktoré uvedené školy a školské zariadenia navštevujú. Ďakujem za pozornosť.